Ole Birk Olesen (LA), 2012-02-08:
Møder de en ond ting, siger de: Du skulle ordentlig beskattes, dit bæst.
Møder de en overflødig ting, siger de: Du kunne tåle noget mere skat, din rad.
Det ligger fjernt fra denne kultur at forestille sig, hvor lidt de syndige ting, som de vil straffe, bryder sig om, at de beskattes.
Det falder dem ikke ind, at tingene sagtens klarer sig, men at det er personerne, det går ud over.
Det vil gå ud over de danske lønmodtagere, som arbejder i virksomhederne, hvor der ikke vil være lige så meget kapital til rådighed for investeringer.
Europa-Kommissionen forventer, at investeringerne som følge af det her forslag vil falde med 4,5 pct., og når det sker, vil reallønnen alt andet lige også falde, eller den vil ikke udvikle sig så positivt.
For det er jo investeringerne i produktionsapparatet, som gør, at man kan få flere penge til løn.
Lønningerne vil ifølge Europa-Kommissionen derfor falde med 1,6 pct., og det vil også gå ud over de danskere, som er på en overførselsindkomst.
Vi har jo i Danmark en ordning, hvorefter overførselsindkomsterne bliver reguleret med den lønudvikling, der er i samfundet, så er man på kontanthjælp, førtidspension, folkepension eller på dagpenge, vil man også dér miste en indkomstfremgang, netop som en følge af at selve den økonomiske aktivitet i samfundet vil gå ned, når investeringerne falder.
Endelig vil det gå ud over de danske pensionsopsparere, nemlig de pensionsopsparere, som i troen på, at de vil kunne få en udmærket alderdom, sætter deres penge hen, og som nu oplever, at de pensionsselskaber og de finansieringsinstitutter, som de benytter undervejs, skal betale en ekstra skat, hvilket gør deres pension mindre værd.
Tænketanken CEPOS har beregnet, at en LO-arbejder på grund af det her vil miste 530 kr. om måneden.
Så alle disse intentioner, man har om at beskatte spekulationen, fordi man opfatter spekulationen som noget ondt – skønt man da må anerkende, det formoder jeg dog alligevel man må, at der i hvert fald er noget af spekulationen, der fører til, at der flyttes kapital hen til steder, hvor den gør gavn, fra andre steder, hvor den gør mindre gavn – bliver sådan set skudt ned.
For det her går ud over almindelige mennesker.
Det går ikke ud over spekulanterne – de lever lige så fedt, som de gjorde før, som følge af det her forslag – dem, det går ud over, er os andre.
Så vil jeg gerne her til slut lige vende tilbage til Viggo Hørup og det, han sagde, og det er så derved, man også vil kunne se, at han, skønt han var en åndelig fader for Det Radikale Venstre, så i hvert fald i dag formentlig ikke ville være radikal, for han skrev senere: Hvad kvaksalvere læser over staklen om kompensation og omlægning, mens de flytter skatten fra den ene lomme over i den anden og putter ham en ny ladning i den lomme, der blev tom, det fører kun fra ondt til værre.
Der må engang komme nogle, som siger: Vi vil ikke have skat, heller ikke god skat, ikke engang fortrinlig skat; det er mindre skat, vi vil have, forstår I, mindre skat.
Det vil jo, hvis man omsætter det til en nutidig tankegang, sige, at hele den snak, der er om at sænke skatten et sted og så lægge den på noget andet, f.eks. på spekulation, boliger eller usunde madvarer, altså var noget, som Hørup ikke ville have kunnet acceptere, og det synes jeg er noget man bør tage til efterretning, også i dag, hvor vi diskuterer en transaktionsskat.